BAFS เข้าลงทุนโครงการขยายระบบท่อขนส่งน้ำมันมูลค่า 7.76 พันลบ.
BAFS เข้าลงทุนในโครงการขยายระบบท่อขนส่งน้ำมันไปภาคเหนือ โดยมีคลังน้ำมันปลายทางที่จังหวัดพิจิตรและจังหวัดลำปางมูลค่าการลงทุนทั้งสิ้นประมาณ 7,759 ล้านบาท ด้าน IAA เห็นด้วยให้ลงทุน-มองมีผลตอบแทนการลงทุนเท่ากับร้อยละ 9.38 - 9.63 ต่อปี และมีระยะเวลาคืนทุนประมาณ 14.13 - 14.41 ปี
11 ก.พ. 2559

บริการเชื้อเพลิงการบินกรุงเทพ จำกัด (มหาชน) หรือ BAFS ระบุว่า ที่ประชุมคณะกรรมการบริษัท ครั้งที่ 4/2558 เมื่อวันที่ 5 พฤศจิกายน 2558 ได้มีมติรับทราบกรณีที่กรมธุรกิจพลังงานมีหนังสือที่ พน. 0407/9766 ลงวันที่ 13 ตุลาคม 2558 แจ้งไม่ขัดข้องให้บริษัทย่อยของบริษัท คือ บริษัท ขนส่งน้ำมันทางท่อ จำกัด (“FPT”) ซึ่งบริษัทถือหุ้นอยู่ร้อยละ 75.00 เข้าลงทุนในโครงการขยายระบบท่อขนส่งน้ำมันไปภาคเหนือ
โดยต่อขยายจากระบบท่อขนส่งน้ำมันเดิมของ FPT โดยแบ่งการลงทุนเป็น 2 ระยะคือ ระยะที่ 1 บางปะอิน -กำแพงเพชร และระยะที่ 2 กำแพงเพชร – ลำปาง โดยมีคลังน้ำมันปลายทางที่จังหวัดพิจิตรและจังหวัดลำปางมูลค่าการลงทุนทั้งสิ้นประมาณ 7,759 ล้านบาท
ทั้งนี้ โครงการดังกล่าวเป็นไปตามมติคณะกรรมการนโยบายพลังงานแห่งชาติ (“กพช.”) ครั้งที่ 3/2558 เมื่อวันที่ 13สิงหาคม 2558 ที่เห็นชอบให้ผู้ประกอบการเป็นผู้ดำเนินการพัฒนาโครงการเองเพื่อให้เกิดการแข่งขันอย่างเสรี โดยให้หน่วยงานของรัฐเป็นผู้สนับสนุนให้เช่าพื้นที่ในเขตทางในอัตราและระยะเวลาที่เหมาะสมซึ่งคณะรัฐมนตรีได้มีมติรับทราบมติของ กพช. ดังกล่าวเมื่อวันที่ 30 กันยายน 2558
ด้านบริษัท แคปปิตอล แอ๊ดแวนเทจ จำกัด ซึ่งเป็นที่ปรึกษาทางการเงินอิสระเพื่อให้ความเห็นแก่ผู้ถือหุ้น ระบุว่า หลังจากพิจารณาวัตถุประสงค์และความจำเป็นในการทำรายการ ประกอบกับ ข้อดี ข้อเสีย ประโยชน์ และความเสี่ยงที่เกิดขึ้นแล้ว ที่ปรึกษาทางการเงินอิสระมีความเห็นว่าบริษัทฯ และ FPTจะได้ประโยชน์และโอกาสทางธุรกิจมากขึ้น และมีความเสี่ยงทางธุรกิจที่อยู่ในระดับที่ยอมรับได้
อีกทั้งยังเป็นประโยชน์อย่างยิ่งต่อประเทศชาติและประชาชน ดังนั้นการทำรายการได้มาซึ่งสินทรัพย์ในครั้งนี้ มีความสมเหตุสมผล ที่ปรึกษาทางการเงินอิสระได้พิจารณาความเหมาะสมของโครงการลงทุนขยายระบบท่อขนส่งน้ำมันไปภาคเหนือของ FPT และมีความเห็นว่า โครงการมีความเป็นไปได้ในการลงทุน โดยมีมูลค่าปัจจุบันของกระแสเงินสดสุทธิของโครงการ(Net Present Value: NPV) เท่ากับ 203.04 – 440.58 ล้านบาท (หรือเท่ากับ 152.28 – 330.43 ล้านบาทเฉพาะในส่วนของบริษัทฯ เนื่องจากบริษัทฯ ถือหุ้นร้อยละ 75 ของ FPT)มีอัตราผลตอบแทนการลงทุนเท่ากับร้อยละ 9.38 – 9.63 ต่อปี และมีระยะเวลาคืนทุนประมาณ 14.13 – 14.41 ปี
ดังนั้น โครงการมีความคุ้มค่าในการลงทุน และการลงทุนมีความเหมาะสมให้ผลตอบแทนที่เหมาะสมในระดับความเสี่ยงที่ยอมรับได้ เมื่อพิจารณาความสมเหตุสมผลของรายการได้มาซึ่งสินทรัพย์ และความเหมาะสมของราคาและเงื่อนไขของรายการได้มาซึ่งสินทรัพย์ข้างต้นแล้วที่ปรึกษาทางการเงินอิสระมีความเห็นว่า ผู้ถือหุ้นควร อนุมัติ การทำรายการได้มาซึ่งสินทรัพย์ในครั้งนี้